<classify> SERIKALI ya Mapinduzi ya Zanzibar SMZ imejikita katika uwekezaji wa uvuvi wa bahari kuu pamoja na usarifu wa mazao ya baharini, ili yalete tija katika mabadiliko ya uchumi wa bahari.Naibu Waziri wa Biashara na Viwanda, Hassan Khamis Hafidh amesema hayo wakati akijibu swali la Mwakilishi wa Jimbo la Konde, Omar Seif Abeid aliyetaka kujua serikali imejipanga vipi katika kuwawezesha wavuvi kuvua bahari kuu.Hafidh amezitaja juhudi zilizoanza kuchukuliwa na serikali ikiwemo kununua boti ya uvuvi ya Sehewa 2 ambayo itakuwa na uwezo wa kuvua maeneo ya bahari kuu.Amesema uvuvi wa bahari kuu umechelewa kuanza kutoa huduma zake kutokana na kukosekana kwa vyombo vya uvuvi vyenye uwezo wa kuyafikia maeneo hayo.Mikakati ya Serikali ya Mapinduzi ya Zanzibar ni kuhakikisha wavuvi wanavua katika maeneo ya bahari kuu kwa ajili ya kupata mavuno mazuri ya samaki, alisema.Amesema samaki aina ya jodari hupatikana kwa wingi katika maeneo ya bahari kuu tu.Jodari ni aina ya samaki ambao wanapatikana katika maeneo ya bahari kuu ingawa hawajavuliwa kwa sababu wavuvi wetu hawayafikii maeneo hayo,amesema.Alisema juhudi zimeanza za kuwahamasisha wawekezaji wa ndani na nje kujenga viwanda vya kusarifu mazao ya baharini, ikiwemo mwani.Alisema wananchi wengi wamehamasika kulima kilimo cha mazao ya baharini lakini hadi sasa bei ya mwani ni ndogo kiasi cha kuwavunja moyo wakulima wa kilimo hicho.Yapo matumaini makubwa ya kujengwa kwa viwanda vya kusarifu mazao ya baharini ikiwemo mwani hatua ambayo italeta mabadiliko makubwa ya maendeleo ya kilimo hicho, amesema.Hivi karibuni Rais wa Zanzibar, Dk Ali Mohamed Shein amezindua meli aina ya Sehewa 2 ambayo itatumika kwa ajili ya kuvua maeneo ya bahari kuu.  <topic>: kitaifa 